Thala Kragh fra Aars fyldte i dag 100 år, men på trods af den høje alder, så er hun en ualmindelig frisk dame.

Det er ikke til at mærke på Thala Kragh, at hun er over 15 år ældre end kvinders forventede levealder. Madlavning, oprydning og opgravning af kartofler klarer hun selv - den eneste støtte, hun har brug for, er sin rollator og en hjemmehjælp i en time hver tredje uge. Thala Kragh har flere gange overrasket familie og venner. - Jeg købte en ny bil, da jeg var 86 år. Der var godt nok nogle, der undrede sig lidt, men hvad skulle jeg ellers gøre? Den gamle kunne jo ikke mere, griner hun. Hun har i dag også fået det brev, som få når at modtage - en lykønskning fra dronningen. Og hendes majestæt er ikke den eneste, der vil sige tillykke på den store dag. Hele 65 gæster var mødt op for at fejre Thala Kragh. - Det er utroligt. Det er så dejligt at se så mange gode venner og børn, børnebørn og oldebørn, siger hun. Hvordan hun har holdt sig så frisk ved hun ikke, men hun har dog et bud. - Mine børn siger, at det er fordi, jeg er stædig, fortæller hun.